Document ID: 32004L0015

Οδηγία 2004/15/ΕΚ του Συμβουλίου
της 10ης Φεβρουαρίου 2004
για την τροποποίηση της οδηγίας 77/388/ΕΟΚ με σκοπό να παραταθεί η δυνατότητα να επιτρέπεται στα κράτη μέλη να εφαρμόζουν μειωμένους συντελεστές ΦΠΑ σε ορισμένες υπηρεσίες υψηλής έντασης εργατικού δυναμικού
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 93,
την πρόταση της Επιτροπής,
τη γνώμη του Ευρωπαϊκού Κοινοβουλίου(1),
τη γνώμη της Ευρωπαϊκής Οικονομικής και Κοινωνικής Επιτροπής(2),
Εκτιμώντας τα ακόλουθα:
(1) Σύμφωνα με το άρθρο 28 παράγραφος 6 της οδηγίας 77/388/ΕΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθεμένης αξίας: ομοιόμορφη φορολογική βάση(3), οι προβλεπόμενοι μειωμένοι συντελεστές που προβλέπονται στο άρθρο 12 παράγραφος 3 στοιχείο α) τρίτο εδάφιο μπορούν επίσης να εφαρμόζονται στις υπηρεσίες υψηλής εντάσεως εργατικού δυναμικού, που απαριθμούνται στις κατηγορίες που περιέχονται στο παράρτημα Κ της εν λόγω οδηγίας για μέγιστη περίοδο τεσσάρων ετών από την 1η Ιανουαρίου 2000 έως τις 31 Δεκεμβρίου 2003.
(2) Η απόφαση 2000/185/ΕΚ του Συμβουλίου, της 28ης Φεβρουαρίου 2000, με την οποία επιτρέπεται στα κράτη μέλη να εφαρμόσουν μειωμένο συντελεστή ΦΠΑ σε ορισμένες υπηρεσίες υψηλής εντάσεως, σύμφωνα με τη διαδικασία που προβλέπεται στο άρθρο 28 παράγραφος 6 της οδηγίας 77/388/ΕΟΚ(4) επιτρέπει σε ορισμένα κράτη μέλη να εφαρμόσουν μειωμένο συντελεστή ΦΠΑ στις υπηρεσίες υψηλής εντάσεως εργατικού δυναμικού, για τις οποίες έχουν υποβάλει αίτηση, έως τις 31 Δεκεμβρίου 2003.
(3) Βάσει των εκθέσεων αξιολόγησης που κατήρτισαν τα κράτη μέλη που συμμετέσχον στην πειραματική ενέργεια, η Επιτροπή παρουσίασε τη γενική έκθεση αξιολόγησης στις 2 Ιουνίου 2003.
(4) Σύμφωνα με την ανακοίνωσή της για τη στρατηγική που αποσκοπεί στη βελτίωση της λειτουργίας του καθεστώτος ΦΠΑ στο πλαίσιο της εσωτερικής αγοράς, η Επιτροπή εξέδωσε πρόταση σχετικά με τη γενική αναθεώρηση των μειωμένων συντελεστών ΦΠΑ με σκοπό την απλοποίηση και ορθολογική τους οργάνωση.
(5) Δεδομένου ότι το Συμβούλιο δεν επέτυχε συμφωνία σχετικά με το περιεχόμενο της εν λόγω πρότασης, είναι σκόπιμο, με σκοπό να αποφευχθεί κάθε νομοθετική ανασφάλεια από την 1η Ιανουαρίου 2004, να δοθεί ο χρόνος στο Συμβούλιο να λάβει απόφαση σχετικά με την πρόταση γενικής αναθεώρησης των μειωμένων συντελεστών ΦΠΑ. Επιβάλλεται, συνεπώς, να παραταθεί η μέγιστη προθεσμία εφαρμογής που προβλέπεται για το εν λόγω μέτρο από την οδηγία 77/388/ΕΟΚ.
(6) Προς συνεχή εφαρμογή του άρθρου 28 παράγραφος 6 της οδηγίας 77/388/ΕΟΚ θα πρέπει να προβλεφθεί αναδρομική εφαρμογή της παρούσας οδηγίας.
(7) Η εκτέλεση της παρούσας οδηγίας δεν ενέχει καμία αλλαγή της νομοθεσίας των κρατών μελών.
(8) Είναι επομένως σκόπιμο να τροποποιηθεί ανάλογα η οδηγία 77/388/ΕΟΚ,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Στο άρθρο 28 παράγραφος 6 πρώτο εδάφιο της οδηγίας 77/388ΕΟΚ, οι όροι "τέσσερα έτη από την 1η Ιανουαρίου 2000 έως τις 31 Δεκεμβρίου 2003" αντικαθίστανται από τους όρους "έξι έτη από την 1η Ιανουαρίου 2000 έως τις 31 Δεκεμβρίου 2005".
Άρθρο 2
Η παρούσα οδηγία αρχίζει να ισχύει την ημερομηνία έγκρισής της.
Εφαρμόζεται από την 1η Ιανουαρίου 2004.
Άρθρο 3
Η παρούσα οδηγία απευθύνεται στα κράτη μέλη.
Βρυξέλλες, 10 Φεβρουαρίου 2004.

Labels: 3
2
9